सोनीपत में बिजली गिरने से रेलवे का सर्वर सिस्टम खराब, घग्गर नदी में 7 लोग फंसे, कई ट्रेनें रद्द
हरियाणा में प्री-मानसून ने दस्तक दे दी है। चंडीगढ़ मौसम विभाग ने इसको देखते हुए हरियाणा के 34 शहरों के लिए ऑरेंज अलर्ट जारी कर दिया है। इस दौरान इन शहरों में 60 किलोमीटर की रफ्तार से तेज हवाएं और भारी बारिश होने की संभावना जताई है।
हरियाणा में प्री-मानसून ने दस्तक दे दी है। 20 जिलों में जमकर बादल बरसे। 5 जिलों में तो 9 घंटे तक बारिश हुई। बिजली गिरने से सोनीपत के गन्नौर रेलवे स्टेशन के सभी सर्वर सिस्टम ठप हो गए। सिग्नल सिस्टम भी काम नहीं कर रहा है।
जिससे कई एक्सप्रेस ट्रेनों का आवागमन बाधित रहा। दिल्ली और अंबाला रूट पर जाने वाली ट्रेन देरी से गंतव्य की और रवाना हुई। वहीं पंचकूला में घग्गर नदी पार करते वक्त 7 लोग फंस गए। उन्हें निकालने के लिए स्थानीय पुलिस व NDRF की टीम मौके पर पहुंच गई। लोगों को सुरक्षित नदी से निकालने के लिए टीम के द्वारा रेस्क्यू ऑपरेशन चलाया गया।
इससे पहले इसी नदी में एक कार फंस गई थी। जिसमें सवार महिला को लोगों ने काफी मशक्कत के बाद सुरक्षित बाहर निकाला गया। वहीं गोहाना में पानी भरने से प्रदेश स्तरीय महाराज दक्ष प्रजापति जयंती समारोह भी स्थगित करना पड़ा। इसमें डिप्टी सीएम दुष्यंत चौटाला चीफ गेस्ट थे।
झज्जर में बारिश से सड़कें जलमग्न हो गई हैं। कई इलाके ऐसे चिह्नित किए गए हैं जहां घरों में पानी घुस गया है। लोग मजबूरी में घरेलू सामान को लेकर सुरक्षित स्थानों की ओर पलायन करने में लगे हुए हैं।
गन्नौर में सबसे ज्यादा 111 MM पानी गिरा
उधर, पहलवान बजरंग पूनिया के गांव में भी पानी भर गया है। उन्होंने सरकार से समस्या के समाधान की मांग की है। रिपोर्ट के मुताबिक अब तक गन्नौर में सबसे ज्यादा 111 MM पानी गिरा है। इसके अलावा खरखौदा में 72, खानपुर कलां में 70, सोनीपत में 60, गोहाना में 57 और राई में 32 एमएम बारिश हो चुकी है।
8 जिलों में भारी बारिश का अलर्ट
चंडीगढ़ मौसम विभाग ने 8 जिलों में भारी बारिश का अलर्ट जारी किया है। इनमें उत्तर हरियाणा के अंबाला, यमुनानगर दक्षिण और दक्षिण पूर्व के झज्जर, गुरुग्राम, फरीदाबाद और रोहतक को शामिल किया गया है। इसके अलावा सोनीपत और पानीपत में भी भारी बारिश की चेतावनी जारी की गई है।
बारिश से रेलवे यातायात बाधित
वहीं कालका-शिमला रेल ट्रैक पर चलने वाली सभी ट्रेनें रद्द कर दी गई हैं। भूस्खलन और पेड़ गिरने के चलते ट्रैक बाधित हुआ है। कालका से सुबह चलने वाली दो ट्रेनें आधे रास्ते से लौटीं है। ट्रैक से मलबा हटाने का काम जोरों पर चल रहा है।
आज-कल भारी बारिश की चेतावनी
चंडीगढ़ मौसम विभाग ने अगले चार दिनों तक लगातार बारिश की चेतावनी जारी की है। हालांकि 26 जून तक बारिश का अलर्ट जारी किया है। इस दौरान गरज-चमक के साथ तेज हवाएं भी चलेंगी। 27 और 28 जून को भी बारिश की संभावनाओं को देखते हुए सूबे के सभी जिलों को येलो अलर्ट पर रखा है।
रेसलर बजरंग के गांव में भरा पानी
हरियाणा के रेसलर बजरंग पुनिया के गांव में भी बारिश का पानी भर गया है। उन्होंने ट्वीट कर इसकी जानकारी दी है। उन्होंने लिखा है कि हर बार बारिश में गांव में पानी भर जाता है। मैं 2021 में ओलिंपिक खेल रहा था। तब भी मेरे गांव में पानी भरा हुआ था। मजदूर किसान बड़ी मेहनत से घर बनाते हैं। उनके घरों और गलियों का पानी सरकार जल्द से जल्द निकलवाए और इस समस्या का परमानेंट समाधान करे।
सबसे गर्म रहा सिरसा, 43 पहुंचा तापमान
हरियाणा के सिरसा में बारिश नहीं होने के कारण दिन का तापमान 43 डिग्री सेल्सियस तक पहुंच गया। इसके अलावा हिसार में भी दिन का तापमान 41.8 रिकॉर्ड किया गया। इन जिलों के अलावा जींद और भिवानी में भी दिन का तापमान 40 से अधिक रिकॉर्ड किया गया। इन जिलों में लोगों का गर्मी से बुरा हाल रहा।